Document ID: 31984D0419

31984D0419
L 237/11
JURNALUL OFÍCIAL AL UNIUNII EUROPENE
DECIZIA COMISIEI
din 19 iulie 1984
de stabilire a criteriilor de înscriere a bovinelor în registrele genealogice
(84/419/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 77/504/CEE a Consiliului din 25 iulie 1977 privind animalele de reproducție de rasă pură din specia bovine (1), astfel cum a fost modificată ultima dată prin Actul de aderare al Greciei, în special articolul 6 alineatul (1) a patra liniuță,
întrucât, în conformitate cu articolul 6 alineatul (1) a patra liniuță din Directiva 77/504/CEE, Comisia are rolul de a determina, în conformitate cu procedura prevăzută la articolul 8 din directiva menționată, criteriile armonizate de înscriere a bovinelor în registrele genealogice;
întrucât, în toate statele membre, cu excepția temporară a Greciei, registrele genealogice sunt ținute sau create de organizațiile și asociațiile de crescători;
întrucât, prin urmare, trebuie determinate criteriile de înscriere a bovinelor în registrele genealogice;
întrucât, înainte de înscrierea în registrul genealogic, trebuie îndeplinite condiții precise legate de genealogie și de identificare;
întrucât trebuie să se prevadă împărțirea registrului genealogic în diferite secțiuni și clase, astfel încât să nu excludă anumite tipuri de animale;
întrucât măsurile prevăzute de prezenta decizie sunt în conformitate cu avizul Comitetului zootehnic permanent,
ADOPTĂ PREZENTA DECIZIE:
Articolul 1
Pentru a fi înscrisă în secțiunea principală a registrului genealogic al rasei sale, o bovină trebuie:
-
să provină din părinți și bunici care sunt ei înșiși înscriși într-un registru genealogic al aceleiași rase;
-
să fie identificată la naștere în conformitate cu normele stabilite de respectivul registru;
-
să aibă o genealogie stabilită în conformitate cu normele din respectivul registru.
Articolul 2
Secțiunea principală a registrului genealogic poate fi împărțită în mai multe clase, în funcție de caracteristicile animalelor; numai bovinele care îndeplinesc criteriile prevăzute la articolul 1 pot fi înscrise în una dintre aceste clase.
Articolul 3
(1) O organizație sau asociație de crescători care ține un registru genealogic poate decide că o femelă care nu îndeplinește criteriile prevăzute la articolul 1 poate fi înscrisă într-o altă secțiune anexată la respectivul registru. Femela în cauză trebuie să îndeplinească următoarele cerințe:
-
să fie identificată după normele stabilite de registrul genealogic;
-
să fie evaluată în conformitate cu standardul rasei;
-
să îndeplinească anumite criterii de randament minim în conformitate cu normele stabilite de registrul genealogic.
(2) Cerințele menționate la alineatul (1) a doua și a treia liniuță pot fi diferențiate în funcție de două cazuri: respectiva femelă aparține rasei în cauză, chiar dacă nu este de origine cunoscută, sau a rezultat dintr-un program de încrucișare aprobat de organizația sau de asociația de crescători care ține registrul genealogic.
Articolul 4
O femelă ale cărei mamă și bunică sunt înscrise în secțiunea anexată la registrul prevăzut la articolul 3 alineatul (1) și ai cărei tată și cei doi bunici sunt înscriși în secțiunea principală a registrului, în conformitate cu criteriile prevăzute la articolul 1, trebuie considerată ca femelă de rasă pură și trebuie înscrisă în secțiunea principală a registrului în conformitate cu articolul 1.
Articolul 5
În cazul în care un registru conține mai multe clase în secțiunea sa principală, o bovină care provine din alt stat membru trebuie înscrisă în acea clasă din registru ale cărei criterii le îndeplinește.
Articolul 6
Prezenta decizie se adresează statelor membre.
Adoptată la Bruxelles, 19 iulie 1984.

Labels: 6